Tom Behnke (KF), 2009-03-31:
Det var ellers en meget interessant debat, der var ved at udvikle sig her, synes jeg, med Socialistisk Folkepartis ordfører.
Men jeg vil vende tilbage til de stikord, jeg har skrevet ned, og sige et stort tillykke til NATO med de 60 år nu på lørdag, den 4. april.
NATO har i høj grad spillet en afgørende rolle, som ministeren sagde, i og med at NATO faktisk er en hjørnesten i dansk sikkerhedspolitik - frihed og fred for Danmark.
NATO's første 40 år handlede jo mest om den såkaldt kolde krig, hvor NATO jo meget, meget kontant og direkte beskyttede Danmark, og hvor vores medlemskab af NATO var altafgørende for, at vi kunne fortsætte et liv i Danmark i frihed og i fred.
Så kom murens fald i 1989, da NATO var 40 år gammel, og der var der netop mange, der mente, at nu måtte NATO som organisation være fuldstændig overflødig, fordi den trussel, der kunne være, nu var væk og elimineret.
NATO var nemlig oprettet for at beskytte friheden og freden i den vestlige verden.
Men nej.
Sagen er jo den, at selv om det jo ser væsentligt bedre ud i dag, end det gjorde, så er der jo kommet nogle nye udfordringer.
Vi lever i en ny verden med nogle nye udfordringer, nogle nye bekymringer, og dem skal vi jo selvfølgelig også tage hånd om, og hvis ikke vi har NATO til at hjælpe med militært at tage hånd om det samtidig med alle de andre tiltag, så mangler vi simpelt hen et instrument, der er i stand til at håndtere den opgave og den situation.
Vi ville mangle et instrument, der, når FN kalder på hjælp, gjorde, at der er nogle, der militært set ville kunne løse opgaven.
Det ville mangle, det ville ikke være til stede.
EU har jo forsøgt sig og har prøvet at opbygge en kapacitet, men det går langsomt, det går trægt, og jeg tvivler på, at det bliver foreløbig, at den kapacitet kommer til at eksistere, således at den kan bruges til noget slagkraftigt, og derfor har NATO selvfølgelig også en berettigelse i de nye udfordringer, som vi møder i dag.
Men samtidig skal man selvfølgelig fastholde det oprindelige formål med NATO, nemlig territorialforsvaret og en for alle og alle for en-princippet.
Men det, vi også skal kunne, og det, som NATO også skal kunne, er at sætte ind og spille en rolle i forhold til den grænseoverskridende terrorisme, sætte ind i forhold til skrøbelige stater uden lov og orden, lande og stater, som er ved at bryde sammen.
Her skal man have mulighed for at gå ind og hjælpe og give støtte til, at det ikke bliver banditterne, der tager over, men at det er lovligt valgte, demokratisk valgte regeringer, som sætter dagsordenen i eget hus.
Derfor bliver man nødt til at eliminere den trussel, der kan være mod Vesten, mod Danmark, der hvor den optræder, der hvor den starter, der hvor den har sit udspring.
Så krigen mod terrorisme i Afghanistan er jo netop det, NATO også skal være i stand til.
De skal kunne operere på den måde i dag og i fremtiden.
NATO skal kunne bekæmpe truslerne mod de vestlige landes værdier, demokratier og menneskerettigheder, uanset hvor truslerne opstår.
NATO skal samtidig være i stand til at uddanne og udvikle stabile, nationale og regionale forsvar, der hvor der er risiko for, at terrorisme vil udvikle sig eller skrøbelige stater kan gå i opløsning og dermed blive en trussel for resten af regionen og måske endda resten af verden.
Ved at uddanne og opstille hjemlige brigader de pågældende steder vil regeringerne kunne bevare magten til at sætte dagsordenen, så den ikke sættes af kriminelle bander og lignende.
Samtidig vil man lokalt kunne håndtere konflikter, og dermed kan man nøjes med at sætte lokale soldater og kræfter ind på at løse konflikterne.
Havde man f.eks. et antal afrikanske brigader den dag i dag, der kunne operere i hele Afrika med et godt og solidt mandat, så ville kontinentet selv kunne klare langt de fleste udfordringer.
Lokalbefolkningen er nok også mere positivt indstillet over for, at det er nogle - om jeg så må sige - af deres egne, der kommer og siger: Nu skal I opføre jer ordentligt.
Derfor er det vigtigt at bruge fredstid på at opbygge og bruge fredstid på at stabilisere de steder, hvor vi kan se at der ulmer en vis uro.
NATO skal også kunne andet end at slå hårdt.
Det er jo typisk det, vi fokuserer på, når vi taler om NATO, nemlig at NATO er i stand til og kan slå hårdt ned.
Det skal NATO blive ved med at kunne, men NATO skal også kunne andet og mere.
Der bliver rødt lys nu, og derfor skal jeg hoppe ned til det sidste og blot afslutningsvis sige, at jeg også ønsker at benytte lejligheden her til at sende en varm tak til de danske soldater, som yder deres bidrag, ikke mindst i Afghanistan.
Det er en fantastisk indsats, og der er ikke noget at sige til, at de bliver betegnet som verdens bedste soldater.